### Beslutning

Udvalget sender sagen over til budgetprocessen. Dermed bliver udbuddet som udgangspunkt annulleret.

Administrationen arbejder med muligheder indenfor de nuværende rammer, indtil det er afklaret ift. budget for denne opgave fra 2024, og det forventes dermed, at forskellige regulativer ikke kan overholdes.

### Sagsfremstilling

## Resume og sagens baggrund

Dele af vandløbsvedligeholdelsen i Kalundborg Kommune har været i udbud og prisen for denne del af driften er steget med ca. 100 procent (ca. 1.900.000 kr.) Hvis vandløbsvedligeholdelse skal gennemføres, skal området tilføres flere midler svarende til prisstigningen.

## Indstillinger

Plan, Byg og Miljøchefen indstiller, at den manglende finansiering findes indenfor Teknik- og Miljøudvalgets samlede ramme.

## Behandling

Teknik- og Miljøudvalget.

## Sagsfremstilling

Kalundborg Kommune har som vandløbsmyndighed ansvaret for at vedligeholde ca. 150 km åbne vandløb i kommunen. Opgaven udføres af underleverandører, men koordineres af kommunen.

Det samlede vandløbsbudget er på 2,796 mio. kr. om året og er fordelt på den almindelige vedligeholdelse (1,097mio. kr.), faste udgifter (1.061 mio. kr.) og løbende opgaver (638.000 kr.).  Den almindelige vedligeholdelse dækker over grødeskæring og oprensning, typisk er det her meterpriser. De faste udgifter dækker over fx opmåling, oprensning af udløb, bådvandløb, drift af stemmeværk, vandstandsloggere. Løbende opgaver er fx udskiftning af sammenfaldne brønde, væltede træer, spuling af rør.

Igennem flere år har Plan, Byg og Miljø afsøgt råderummet indenfor vandløbsvedligeholdelse og der er med de nuværende regulativer ikke mulighed for at undlade eller neddrosle opgaver og på den måde spare penge.

Princippet ved udbud i Kalundborg Kommune er, at hvis udbuddet bliver billigere og kommunen sparer penge, så bliver besparelsen afleveret og budgettet nedskrevet. Dette skete ved det tidligere udbud, hvor der blev afleveret en besparelse, men det er ikke tydeligt, at mekanismen gælder begge veje.

Kalundborg Kommune har udbudt dele af vandløbsvedligeholdelsen for de næste 2-4 års vandløbsvedligeholdelse. Samlet set er prisen for denne opgave steget med ca. 1.900.000 kr. (stigning på 100%). Ved sammenligning med andre sjællandske kommuner kan vi se, at der er sket en lignende prisudvikling på deres nyligt afholdte udbud. Vi har de sidste 6 år haft en lav pris på vandløbsvedligeholdelse i Kalundborg kommune, og i tillæg til stigende materiale- og brændstofudgifter, ligger de tilbud der er kommet ind, indenfor hvad vi ville forvente.

Det skal bemærkes, at der hverken i nærværende udbud eller på det nuværende vandløbsbudget er afsat penge til opgaver som fx det regulativbestemte tilsyn af brønde og systematisk vedligeholdelse af offentlige rørlagte vandløb. Der er heller ikke afsat penge til udbetaling af erstatninger i sager om manglende vedligehold, ligesom omkostninger til behandling i taksationskommissionen heller ikke er afsat. I erstatningssagen fra Bølerenden på Sejerø blev der givet erstatning på ca. 80.000 kr. og den seneste sag i overtaksationskommissionen kostede ca. 150.000. Disse beløb blev trukket fra vandløbskontoen. Endeligt er vedligeholdelsen af kommunens bådvandløb på et separat udbud, så udgifter til kommunens 3 største vandløb er ikke inkluderet i det netop gennemførte udbud.

Kommunen har pligt til at udføre opgaverne og omfanget af vedligeholdelsen er fastsat gennem regulativer og der er derfor heller ikke i dette udbud ændret ved serviceniveauet.  Kommunen er erstatningspligtig, hvis opgaven forsømmes eller udføres med et ringere serviceniveau. Erstatning skal typisk ydes for oversvømmelser og afledte konsekvenser fx i form af afgrødetab, skader på huse, og uønsket vand i spildevandsledninger. Udgifterne til erstatningssager forventes langt at overstige den nuværende prisstigning.

## Økonomiske konsekvenser

Udgifter til vandløbsvedligeholdelsen er steget med ca. 1.900.000 kr. Det samlede vandløbsbudget (som også inkluderer andre opgaver end de udbudte) er på nuværende tidspunkt 2.796.100 kr. Stigningen i udgifter kan ikke holdes indenfor budgettet.